Bundo Kanduang Dalam Mamangan AdatWartawan : Puti Reno Raudha Thaib - Ketua Umum Bundo Kanduang Sumbar
Editor : elsy
15 February 2015 11:39 WIB
Niek Reno jo cucu-cucunyo sasudah makan malam jo sumbayang Isya duduak di anjuang ilie rumah gadangnyo, santai bana urang-urang tu nampaknyo. Uncu Mayang datang pulo malatakan goreng sukun angek-angek. Niek Reno mamparatian tingkah cucu-cucunyo tu.
“Fathir jo Lingga capek maambiak goreng sukun tu”. Indak saba untuak mancubonyo, karano parnah lai mamakannyo.
“Hei, elok-elok makan goreng sukun tu nyo angek baru kalua dari kuali. Saba stek, tunggu dingin saketek dulu yo. Indak paralu awak barabuik do, sadonyo dibuek uncu Mayang untuak kalian”.Niek Reno maingek an cucu-cucunyo.
Iyo Niek Fathir ingin capek marasokan raso goreng sukun ko Niek, di Jakarta indak ado doNiek”.
“Kini sambia manunggu goreng sukun agak dingin baa kalau awak minta Niek Reno manaruihkan carito tantang Bundo Kanduang”. Aisyah maajak adiak-adiaknyo.
“Oke Ni”Fathir, Puti, Raisa dan Lingga manjawek sarantak.
“Jadi baa bana Bundo Kanduang tu dalam mamangan adat atau ungkapan adat awak dikatoan jo lambang-lambang”.
“Lambang tu apo aratinyo Niek” Tanyo Puti.
“Lambang tu dalam bahaso Inggrisnyo simbol adolah parumpamoan tantang sasuatu sarupo sifaik atau karakter urang, bulieh dilambangkan jo tanaman, hewan dan lain-lainnyo. Jadi tantangsosok Bundo Kanduang atau padusi Minangkabau nan elok atau ideal tu dalam mamangan adat awak digambarkan paranannyo sangaik gadang di kaum jo di lua kaumnyo”. Niek Reno manjalehan kacucu-cucunyo.
“Apo-apo sajo tu Niek nan malambangkannyo”. Tanyo Aisyah indak saba.
“Banyak lambangnyo tapi awak caliek sajo babarapo buah untuak pangatauan awal dek kalian. Partamo padusi atau Bundo Kanduang tu di lambangkan jo Limpapeh Rumah Gadang atau tiang utamo atau tonggak tuo dari rumah gadang. Kalau urang Minang managak an rumah gadang nan partamo sakali di tagak an adolah tonggak tuo, di ma nanti saluruah tonggak-tonggak nan lainakan batumpu ka tonggak tuo tu. Jadi tonggak tuo tu harus kuek. Padusi atau Bundo Kanduang dilambangkan jo tonggak tuo rumah gadang aratinyo padusi atau Bundo Kanduang tu manjadi tonggak tuo atau tumpuan dari kaumnyo. Itu namoan jo Limpapeh rumah gadang. Tapi juo urang maaratikan limpapeh tu jo ramo-ramo ketek nan tabang bebas di dalam rumah gadangnyo dan kaumnyo.
Aratinyo padusi tu buliah bagerak bebas di dalam kaumnyo jo di dalam kaluarga nyo kalau inyo lah manikah dengan fungsinyo manjago jo maayomi kaumnyo”.
“Jadi itu baru diliek dari ciek lambang baru, itu sajo lah sangaik hebat paranannyo, aratinyo kalau Puti indak salah tangkok, bilo nyo lamah mako rumah gadangnyo akan runtuah. Yo baitu Niek”. Puti mangamukoan pandapeknyo.
&ldquo Mungkin itu pulo sababnyo padusi atau ibu disabuik an ka namo-namo sarupo: ibu kota, ibupertiwi, induak bareh, induk ragi dan indak ado disabuikan bapak kota, bapak bareh dan lain-lainnyo”. Aisyah mangamuko an pandapeknyo.
“Iyo lai santiang cucu-cucu Niniek mah. Gadang hati Niniek dek nyo. Itu baru ciek dari lambang-lambang tu awak caliek. Masih banyak nan lain lai”. Niek Reno manyamangaik cucu-cucunyo.
“Manarik dan asyik mampalajari lambang-lambang tu yo Niek, rasonyo ingin taruih se awak bacarito jo Niniek mah”. Lingga jo Fathir mangecek an raso hatinyo dan di amini dek uni Aisyah jo uni Puti sarato adiaknyo Raisya.
“Bisuak di dangau sawah awak di subarang batang Selo awak sambuang, wakatu kalian kan lailamo libur di kampuang”. Niek manyumagati cucu-cucunyo tu. (*)
min_Latn eng_Latn sun_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn